बुलावायो टेस्ट : पाकिस्तान 7 विकेट से जीता  
पाकिस्तान क्रिकेट टीम ने क्वींस स्पोर्ट्स क्लब मैदान पर खेले गए एकमात्र टेस्ट मैच में मेजबान जिम्बाब्वे को सात विकेट से हरा दिया।
पाकिस्तान क्रिकेट टीम ने क्वींस स्पोर्ट्स क्लब मैदान पर खेले गए एकमात्र टेस्ट मैच में मेजबान जिम्बाब्वे को सात विकेट से हरा दिया।  पहली पारी में 119 रनों की शानदार पारी खेलने के बाद जिम्बाब्वे की दूसरी पारी में चार विकेट झटकने वाले हरफनमौला खिलाड़ी मोहम्मद हफीज को मैन ऑफ द मैच चुना गया। अपना पहला टेस्ट मैच खेल रहे पाकिस्तान के एयाज चीमा ने कुल आठ विकेट अपने नाम किए।  जिम्बाब्वे ने अपनी पहली पारी में टीनो माओयो के बेहतरीन 163 रनों की मदद से 412 रन बनाए थे। इस पारी में चीमा और सईद अजमल ने चार-चार विकेट लिए थे। जबाव में पाकिस्तान ने तीसरा शतक लगाने वाले हफीज, अजहर अली (75), यूनिस खान (88) और मिस्बाह-उल-हक (66) की उम्दा पारियों की मदद से 466 रन जोड़े।  जिम्बाब्वे की टीम चीमा और हफीज की शानदार गेंदबाजी के कारण दूसरी पारी में 141 रन ही बना सकी। इस तरह पाकिस्तान को जीत के लिए 88 रनों का लक्ष्य मिला, जिसे उसने मैच के पांचवें दिन सोमवार को तीन विकेट खोकर हासिल कर लिया। हफीज ने दूसरी पारी में भी 38 रन बनाए।  यह चीमा के अलावा पाकिस्तान के जुनैद खान और जिम्बाब्वे के ग्रेग लैम्ब का पहला टेस्ट मैच था। चीमा के लिए यह मैच खासा सार्थक रहा लेकिन जुनैद सिर्फ एक विकेट झटक सके जबकि लैम्ब ने पहली पारी में 39 और दूसरी पारी में सात रन बनाए। लैम्ब ने गेंदबाजी के दौरान पहली पारी में पाकिस्तान के तीन गेंदबाजों को पवेलियन की राह दिखाई थी।